કબ્રસ્તાનના પત્થરો વાપરીને એમોને બાંધેલા રસ્તાઓ પર થઈને બધા એસએસના બેરેક તરફ આગળ વધ્યા. અહીં પહોંચીને તરત જ સ્ટર્ને પોતાના બૂટની દોરી બાંધવી પડી. વાંકા વળીને સ્ટર્ન “માફ કરશો, સાહેબો.” કહીને પોતાની દોરી બાંધવાનું નાટક કરવા લાગ્યો, ત્યાં સુધીમાં તો સેદલસેકના મિત્રે ખાણમાંથી કાઢવામાં આવેલા ખડકોને ટ્રકોમાં લાદી રહેલા કેદીઓના ટોળાના ફોટા પાડી લીધા! તે છતાંયે સ્ટર્ને દોરી બાંધવામાં થોડી વધારે વાર લગાડી, જેથી મુલાકાતીઓ નીચા નમીને કબર પરના પત્થરો પરની વિગતો વાંચી શકે. તેમની નજીકમાં જ, બ્લુમા જેમિનેરોવા (૧૮૫૯-૧૯૨૭), ૯૦ વર્ષની ઉંમરે ૧૯૧૨માં મૃત્યુ પામેલી મટિલ્ડા લાયબરસ્કિંડ, બાળકને જન્મ આપતી વેળાએ મૃત્યુ પામેલી હેલેના વોશબર્ગ, ૧૯૩૧માં અવસાન પામેલી રોઝિયા ગ્રોદર, ફ્રાન્ઝ જોસેફના રાજ્યમાં મૃત્યુ પામેલાં સોફિયા રોસનર અને એડોલ્ફ ગોતિએબ, વગેરેનાં નામો કોતરેલા કબરના પત્થરો રસ્તા પર જડેલા હતા. સ્ટર્નની ઇચ્છા હતી, કે આટલે દૂરથી આવેલા મહેમાનો, પોલેન્ડના પ્રતિષ્ઠિત મૃતકોના નામોને આ રીતે રસ્તાના પત્થરોમાં ફેરવી દેવાયેલા જોઈ શકે!